**ΑΝΑΚΟΙΝΩΣΗ ΓΙΑ ΤΑ ΑΠΟΤΕΛΕΣΜΑΤΑ ΤΩΝ ΕΚΛΟΓΩΝ**

**ΣΥΝΕΧΙΖΟΥΜΕ ΤΟΝ ΑΓΩΝΑ ΓΙΑ ΤΗΝ ΚΑΛΥΨΗ ΤΩΝ ΣΥΓΧΡΟΝΩΝ ΑΝΑΓΚΩΝ ΜΑΣ**

Συναδέλφισσες – Συνάδελφοι

Η Ενωτική Αγωνιστική Κίνηση Πυροσβεστών Αττικής, χαιρετίζει τους δεκάδες συναδέλφους που την στήριξαν στις εκλογές, κόντρα στο κλίμα φόβου από τη μία και εφησυχασμού από την άλλη, που καλλιέργησαν οι δυνάμεις του κυβερνητικού συνδικαλισμού και η διοίκηση.

**Η αύξηση σε ψήφους και ποσοστά μαζί με την εκλογή ενός μέλους στο ΔΣ και τριών αντιπροσώπων στην Ομοσπονδία**, θα αξιοποιηθεί με μεγαλύτερη αποφασιστικότητα για την καλύτερη οργάνωση της πάλης μας μπροστά στις νέες αρνητικές συνθήκες που δημιουργούνται από την απαράδεκτη συμμετοχή της χώρας μας στον ιμπεριαλιστικό πόλεμο με επίκεντρο την Ουκρανία και των πρόσθετων οικονομικών βαρών που καλούμαστε να πληρώσουμε εμείς και οι οικογένειες μας.

**Η Ενωτική Αγωνιστική Κίνηση Πυροσβεστών καλεί όλους τους συναδέλφους που την ψήφισαν κι εκείνους που δεν έκαναν το βήμα να την στηρίξουν αλλά αντιλαμβάνονται ότι παλεύουμε για τα δίκαια αιτήματά μας, να πάρουν την κατάσταση στα χέρια τους, να παλέψουν μαζί μας για την κάλυψη όλων των σύγχρονων αναγκών μας.**

**Να δυναμώσουμε τον αγώνα μας για:**

* Να ενταχθεί όλο το προσωπικό του ΠΣ στα Βαρέα και ανθυγιεινά επαγγέλματα. Να δοθούν πραγματικές αυξήσεις στο βασικό μισθό ανάλογες με το ύψος των αναγκών μας.
* Να καταργηθεί κάθε αντεργατική διάταξη που προωθεί ελαστικές σχέσεις εργασίας, απλήρωτες υπερωρίες, εξαντλητικά ωράρια με τη δικαιολογία των ολοένα και πιο συχνών εκτάκτων και υπηρεσιακών αναγκών. Μονιμοποίηση όλων των συναδέλφων 5ετών και εποχικών.
* Να πάψει το ξεσπίτωμα των υπαλλήλων μέσω των διατάξεων περί μεταθέσεων που το μόνο που έχουν πετύχει μέχρι σήμερα είναι περισσότεροι υπάλληλοι να μετακινούνται όλο και πιο συχνά ανά την επικράτεια.
* Να σταματήσει κάθε προσπάθεια φακελώματος και ελέγχου της ελεύθερης έκφρασης και συνδικαλιστικής δράσης των πυροσβεστικών υπαλλήλων. Να απαλλαγεί το ΠΣ από οποιουδήποτε είδους χαρακτηριστικά στρατιωτικού τύπου και να λειτουργήσει επιτέλους ως μια πολιτική υπηρεσία χωρίς εμπλοκή στο ΝΑΤΟ με μυστικά κονδύλια κ.τ.λ.
* Να ξηλωθεί το αντιδραστικό νομικό πλαίσιο που μεταφέρει την Πολιτική Προστασία σε ΟΤΑ, ΜΚΟ, «εθνικούς ευεργέτες», το ΝΑΤΟ, κ.τ.λ. οδηγώντας στην ιδιωτικοποίηση και στρατιωτικοποίηση των υπηρεσιών μας.
* Να παλέψουμε ενάντια στη συμμετοχή της χώρας μας στον πόλεμο της Ουκρανίας – αποδέσμευση από ΝΑΤΟ και ΕΕ.

**Αθήνα**

**Μάρτης 2022**